PRESENTACIÓ |

| QUI SOM ?

El Centre de Paràlisi Cerebral El Pi és una escola d'educació especial que depèn de l'Ajuntament de Terrassa. Al Centre donem resposta educativa a infants i adolescents amb paràlisi cerebral i altres problemes afins que, degut als seus trastorns,no poden seguir l'escolarització en centres ordinaris, ja sigui de forma transitòria o permanent. Majoritàriament els alumnes segueixen un currículum, segons el qual,els objectius prioritaris estan referits a la comunicació i l'adquisició d'autonomia personal i social. S'atenen nens i nenes d'edat primerenca amb personal especialitzat a les aules que tenim traslladades a l'Escola Bressol Tabalet; ampliant així l'atenció en un període de gran plasticitat del nen,compartint experiències en un entorn enriquidor i donant atenció i ajut a les famílies en aquesta etapa. En el període final d'ensenyament bàsic,la priorització és en l'adquisició d'habilitats prelaborals i d'altres que els facin ser competents per respondre als requeriments més bàsics de la seva vida quotidiana. El centre també acull alumnes greument afectats. Les prioritats de la seva atenció estan en l'aplicació d'un programa d'estimulació basal que inclou la relació psicoafectiva, el tractament corporal i la cura de les necessitats bàsiques,alimentació i salut. El Centre acull alumnes fins a 20 anys distribuïts en diferents etapes educatives: Escola Bressol fins als 3 anys (EB Tabalet) Educació Infantil Educació Primària Educació Secundària Educació Prelaboral fins als 20 anys En la nostra intervenció prioritzem aquests cinc aspectes: Desenvolupament personal: Progressar en el desenvolupament de la pròpia identitat a partir de la presa de consciència del propi cos i de les seves possibilitats d'acció. Autonomia i integració social: Promoure el desenvolupament del comportament social que afavoreixi la interacció tant amb l'entorn humà més proper com també amb els mitjans que la societat ofereix. Desenvolupament cognitiu: Descobrir les pròpies possibilitats intel·lectuals prioritzant els aprenentatges dels continguts més significatius. Desenvolupament psicomotriu: Avançar en el desenvolupament psicomotriu per fer possible un control del seu cos i una autonomia màxima per a cada persona. Comunicació: Desvetllar un interès comunicatiu que faciliti la seva relació amb les persones del seu entorn i l'ajudi en la seva socialització.