PRESENTACIÓ |

| D'ON VENIM ?

La nostra escola sorgeix de l'evolució d'un Centre de Rehabilitació de nens i nenes afectats de poliomelitis ### Aproximació històrica Cap a finals dels anys 50 a l'Hospital de Sant Llàtzer de la ciutat de Terrassa es va construir un Centre de Rehabilitació modèlic dins l'àmbit espanyol, per a nens i nenes afectats de poliomelitis. Va ser regit pel Patronat Municipal de l'Hospital de Sant Llàtzer i una Junta de Dames. En aquest Centre, anomenat popularment "La Polio", es feia un tractament de fisioteràpia que cobria totes les necessitats específiques d'aquests infants: amb gimnàs, hidroteràpia en una piscina especial, teràpia ocupacional i quirúrgic, si calia. ### Etapa de transició: del centre de la Polio a l'atenció de nens amb Paràlisi Cerebral Aproximadament cap els anys 70. Coincidint amb l'eradicació de la poliomelitis, l'escola va canviant d'alumnat. De forma natural els nous alumnes que arribaven a l'escola de l'antic centre de la Polio tenien altres patologies, però tenien en comú que estaven també compromeses les seves possibilitats motrius. Durant uns anys aquesta escola estava atesa per tres mestres del Ministerio de Educación, rebent un tractament extern a nivell de fisioteràpia i logopèdia ### Constitució de Centre de Paràlisi de Terrassa. Comarca del Vallès En el curs 1980-81, des de l'Associació de Pares de l'escola i la Gerència de l'Hospital es tramita el canvi de titularitat del Centre, amb la finalitat de poder adequar el tipus d'atenció educativa i fer-la més adient pels seus fills. Des de la Delegació d'Ensenyament es dóna el vist-i-plau: passant de ser una Escola Pública a una Escola Privada Subvencionada. El dia 1 de setembre de 1983 el Centre estrena el seu primer equip pluridisciplinar, compost de mestres,auxiliars, fisioterapeutes, logopeda, coordinador i director mèdic. La idea de centre és fer un treball d'equip pluridisciplinar amb tots els professionals, per tal de poder incidir amb l'infant en tota la seva totalitat tenint en compte tots els seus dèficits provocats per la patologia neurològica. ### Trasllat al nou edifici Coincidint amb el deteriorament de les instal·lacions i amb l'augment d'alumnes, s'inicien gestions per construir un nou edifici a les afores de Terrassa. El Departament de Benestar de la Generalitat i l'Ajuntament es comprometen a assumir les despeses de les obres, i el terreny és cedit per les monges de l'obra de la Visitació. Es posà la primera pedra el dia 13 de març del 1983. Coincidint en aquesta etapa de construcció del nou edifici, el Patronat de Sanitat de l'Hospital de Sant Llàtzer proposa cedir la titularitat del Centre al Patronat Municipal d'Educació, passant d'un conveni sanitari a un conveni d'ensenyament. Així durant el curs 1985-86 es materialitza aquest doble canvi: nova ubicació i nova titularitat. Des de llavors fins ara ens anomenem CPC El Pi. Durant aquesta etapa hi ha hagut canvis paral·lels als canvis de la societat i de l'educació especial en concret, però seguim en la mateixa línia de treball.